വാവേ മേധാവി മെംഗ് വാന്ചൗവിന്റെ മോചനത്തിന് ഒത്തുതീര്പ്പ് ധാരണ ന്യൂയോര്ക്ക്: യുഎസിന്റെ വാറന്റ് പ്രകാരം കാനഡ മൂന്നു വര്ഷം മുന്പ് അറസ്റ്റ് ചെയ്ത ചൈനയിലെ വാവേ കന്പനിയുടെ ധനകാര്യവിഭാഗം മേധാവി മെംഗ് വാന്ചൗ സ്വതന്ത്രയാകുമെന്ന് റിപ്പോര്ട്ട്. യുഎസ് പ്രോസിക്യൂഷന് വകുപ്പും മെംഗും തമ്മിലുണ്ടാക്കിയ ഒത്തുതീര്പ്പു ധാരണയുടെ ഭാഗമായിട്ടാണിത്. വാന്കൂവറില് ജാമ്യത്തില് കഴിയുന്ന മെംഗ് ഇന്നലെ വീഡിയോ ലിങ്കിലൂടെ യുഎസ് കോടതിയില് ഹാജരായി. കോടതി കുറ്റവിമുക്തയാക്കുന്നതോടെ മെംഗിന് കാനഡയില്നിന്നു ചൈനയിലേക്കു മടങ്ങാം. ഇറാനെതിരേയുള്ള ഉപരോധം ലംഘിച്ചു ബാങ്കിടപാടുകള് നടത്തിയെന്ന ആരോപണത്തിലാണ് അമേരിക്കയുടെ നിര്ദേശപ്രകാരം കനേഡിയന് പോലീസ് ഇവരെ വാന്കൂവര് വിമാനത്താവളത്തില്നിന്ന് 2018 ഡിസംബറില് അറസ്റ്റ് ചെയ്തത്. കോടതി വഴി മെംഗിനെ വിട്ടുകിട്ടാന് യുഎസ് ശ്രമിച്ചിരുന്നു. വാവേ സ്ഥാപകന്റെ മകള്കൂടിയായ മെംഗിന്റെ അറസ്റ്റ് അമേരിക്ക, കാനഡ രാജ്യങ്ങളുമായുള്ള ചൈനയുടെ ബന്ധം മോശമാക്കിയിരുന്നു. പ്രതികാരമായി ചൈന അറസ്റ്റ് ചെയ്ത രണ്ടു കനേഡിയന് പൗരന്മാരുടെ മോചനം ഒത്തുതീര്പ്പു ധാരണയുടെ ഭാഗമായി ഉണ്ടായേക്കും.